**ការសម្ភាសរបស់លោកតាណុប ឡេង**

ក៖ អ្នកសម្ភាសឈ្មោះជាង ស៊ីអ៊ាវ ខ៖ អ្នកទទួលការសម្ភាសឈ្មោះ ណុប ឡេង។

ការសង្ខេបប្រវត្តិរបស់លោកតាណុប ឡេង

*លោកតាណុងឡេងមានអាយុ ឆ្នាំនៅក្នុងឆ្នាំ២០២០ មានកូន១០នាក់ ស្រី៣នាក់, ប្រុស៧នាក់ មានទីលំនៅបច្ចុប្បន្ននៅភូមិត្រពាំងតឿន ឃុំស្រែសង្គម ស្រុកកោះញ៉ែក ខេត្តមណ្ឌលគិរី។*

ក៖ ចឹងជាដំបូងខ្ញុំអរគុណច្រើនតាដែរបានអោយចៅពិភាក្សាជាមួយតាទាក់ទងពីប្រវត្តិរបស់តាហើយការសម្ភាសទាំងអស់នេះត្រូវបានរៀបចំដោយសកលវិទ្យាល័យមួយដែរនៅអាមេរិចដែរមានឈ្មោះថាBYU ហើយដោយសារតែសកលវិទ្យាល័យមានគោលបំណងចង់រក្សាពីប្រវត្តិប្រជាជនខ្មែរដើម្បីទុកអោយកូនចៅជំនាន់ក្រោយពួកគាត់បានស្គាល់និងបានដឹងពីប្រវត្តិឪពុកម្ដាយនិងដូនតាជាពិសេសប្រវត្តិរបស់តាដែរបានតារៀបនិងពីជំនាន់ប៉ុលពត លុនណុល អ៊ីសារ៉ាក់ទុកអោយកូនចៅជំនាន់ក្រោយៗបានស្គាល់បានដឹងដែរពួកគាត់កើតអត់ទាន់ចឹងហាសណាស់តា?

ខ៖ បាទ!

ក៖ បាទ! សំរាប់យល់ព្រមដើម្បីចៅដាក់ការសម្ភាសទាំងអស់និងទៅក្នុងវេបសាយសាលាទេតាអត់អីទេណេះតាណេះ?

ខ៖ ហ្នឹងហើយគ្រូឯងហ្នឹងហើយ!

ក៖​ អូ៎បាទចឹងសំរាប់ខ្ញុំជាអ្នកសម្ភាសតាខ្ញុំមានឈ្មោះថាជាង ស៊ីអ៊ាវហើយថ្ងៃខែដែរខ្ញុំសម្ភាសតាគឺនៅថ្ងៃទី៦ខែ១១ឆ្នាំ២០២០ហើយការសម្ភាសទាំងអស់និងគឺធ្វើឡើងនៅភូមិនិងភូមិអីគេតា?

ខ៖ ត្រពាំងតឿន។

ក៖ ភូមិត្រពាំងតឿន?

ខ៖ បាទ!

ក៖ ចុះឃុំឃុំស្រែសង្គម?

ខ៖ បាទ!

ក៖ ស្រុកកោះញ៉ែក ខេត្តមណ្ឌលគិរីចឹងសំរាប់តាឈ្មោះពេញទាំងត្រកូលតាមបញ្ជីជាតិហាសឈ្មោះអីគេតា?

ខ៖ ណុបឡេង។

ក៖ ណុបឡេងអូ៎ចុះមានឈ្មោះហៅក្រៅអត់តា?

ខ៖ អត់មានទេ។

ក៖ អូ៎ចុះកាលពីក្មេងធ្លាប់មានឪពុកម្ដាយឬមួយក៏បងប្អូនអើមិត្តភក្តិអីហៅឈ្មោះយើងអីលេងអីចឹងហាសតាធ្លាប់មានទេ?

ខ៖ អត់ខ្ញុំជាកសិករខ្ញុំមិនសូវចាំទេធ្វើតែស្រែធ្វើតែស្រូវ។

ក៖ អាឆ្នាំមួយពាន់ប្រាំបួនរយប៉ុន្មានក៏តាអត់ចាំដែរណេះតាណេះ?

ខ៖ បាទ!

ក៖ អូ៎បាទតាចុះតាលក្ខណៈថាឆ្នាំច័ន្ទគតិជូត ឆ្លូវ ខាល ថោះតាឆ្នាំអីគេទៅ?

ខ៖ ខ្ញុំ?

ក៖ បាទតា!

ខ៖ ខ្ញុំឆ្នាំច។

ក៖ ឆ្នាំចណេះតាណេះ?

ខ៖ បាទ!

ក៖ ចុះអើលក្ខណៈថាអើតាកើតនៅទីកន្លែងកំណើតដែរតាកើតម៉ងតាកើតនៅណា?

ខ៖ ខ្ញុំកើតនៅខេត្តកំពង់ស្ពឺ។

ក៖ អូ៎កំពង់ស្ពឺងាប់បានឆ្ងាយផងតារួចតាមករស់នៅដល់ហ្នឹងកើតអីបានតាមករស់នៅដល់ហ្នឹងតា?

ខ៖ យើងវាខ្វះដីខ្វះអីនៅយើងចេះតែមកតាមក្មួយតាមបងតាមប្អូន។

ក៖ អូ៎ប៉ុន្តែនរណាគេអ្នកអើនាំយើងមកទៅ?

ខ៖ មកចិត្តឯង!

ក៖ ចិត្តឯង?

ខ៖ បាទ!

ក៖ ប៉ុន្តែយើងស្គាល់ពីណាគេបានយើងមកដល់ហ្នឹងតា?

ខ៖ នេះក្មួយមកមុនខ្ញុំក្មួយខ្ញុំនេះ។

ក៖ អូ៎!

ខ៖​ គេមកតាំងពីយូរហើយខ្ញុំទើបមកដែរ។

ក៖ ក្មួយតាមកមុនណេះតាណេះ?

ខ៖ បាទ!

ក៖ រួចតាទើបមកនៅក្រោយនេះទេអូ៎បាទតាចុះអើតាមានបងប្អូនបង្កើតចំនួនប៉ុន្មាននាក់ទៅតា?

ខ៖ ប្រាំពីរនាក់។

ក៖ ប្រាំពីរនាក់?

ខ៖ បាទ!

ក៖ រួចចុះតាកូនទីប៉ុន្មានទៅតា?

ខ៖ ខ្ញុំទីប្រាំមួយ។

ក៖ ទីប្រាំមួយ?

ខ៖ បាទ!

ក៖ ជិតពៅគេហើយចឹង?

ខ៖ បាទ!

ក៖ អូ៎រួចចុះបងៗមានស្រីប៉ុន្មានប្រុសប៉ុន្មានទៅតា?

ខ៖ ស្រីបីប្រុសបួន។

ក៖ ស្រីបីប្រុសបួនប៉ុន្តែឥឡូវនិងនៅរស់ទាំងអស់ឬមានអ្នកស្លាប់ដែរតា?

ខ៖ ស្លាប់ពីអាពតពីរនាក់។

ក៖ បងៗគេបង្អស់ហោស?

ខ៖ បន្ទាប់ៗបងដែរ។

ក៖ អូ៎កើតអូបានគាត់ស្លាប់តាប៉ុលពតយកទៅវ៉ៃចោលឬមួយក៏ម៉េច?

ខ៖ ហ្នឹងហើយវាបាត់ខ្លួនម៉ង។

ក៖ កើតអីធ្វើអីខុសមែន?

ខ៖ ​អត់ធ្វើខុសទេប៉ុនបាត់ខ្លួនតាំងនេះមកបាត់ខ្លួនរកអត់ជួបជុំគា្នបាត់បងប្រុសមួយបងស្រីមួយ។

ក៖ អូ៎ហ្នឹងអើហ្នឹងបងទីប៉ុន្មានតាបងទីមួយទីពីរម៉ងហោស?

ខ៖ បងមើលបងមួយបងទីបីបងមួយបងទីប្រាំ។

ក៖​ អូ៎ចឹងមានន័យថាបងទីមួយនៅទេ?

ខ៖ នៅទីពីរក៏នៅដែរ។

ក៖ បងទីមួយគាត់នៅណាទៅតា?

ខ៖ នៅកំពង់ស្ពឺ។

ក៖ អូ៎គាត់ធ្វើអីគេសំរាប់ចិញ្ចឹមជីវិតកូនចៅគាត់ទៅ?

ខ៖ គាត់ចាស់ហើយគាត់នៅតែផ្ទះដែរហ្នឹង!

ក៖ អូ៎គាត់នៅផ្ទះនៅជាមួយកូនចៅគាត់ទៅណេះ?

ខ៖ បាទ!

ក៖ អូ៎ប៉ុន្តែបងទីពីរតា?

ខ៖ ទីពីរនៅតាខ្មៅ។

ក៖ នៅតាខ្មៅយើងហ្នឹង?

ខ៖ បាទ!

ក៖ អូ៎ហ្នឹងក៏គាត់មានកូនចៅគាត់ដែរ?

ខ៖ បានគាត់រៀបអាពាហ៍ពិពាហ៍ចិតប្រាំបួនហ្នឹងគាត់ចេញពីពួកប៉ុលពតទៅទៅនៅតាខ្មៅហ្នឹង!

ក៖ អូ៎ចឹងហោសតា!

ខ៖ បាទ! ប៉ុនមុនគាត់មែននៅនិងទេគាត់នៅណេះដែរហ្នឹងប៉ុនទាស់ពេលបែកនិងគាត់តាមគេតាមឯងទៅទៅនៅតាខ្មៅហ្នឹង!

ក៖ អូ៎!

ខ៖ ខ្ញុំអីហ្នឹង!

ក៖ តាទៅនៅតាខ្មៅដែរពីមុន?

ខ៖ បាទ!

ក៖ ចឹងមានន័យថាពីមុនតាមកកោះញ៉ែកនិងតានៅតាខ្មៅសិន?

ខ៖ ហ្នឹងហើយ!

ក៖ អូ៎ចុះបងទីពីរហ្នឹងគាត់ធ្វើអីគេនៅតាខ្មៅតា?

ខ៖ បងទីពីរអត់ធ្វើអីទេគាត់នៅធ្វើកូនគាត់នៅស្ទូងទៅគាត់នៅចាំតែផ្ទះដែរនិងពីមុនគាត់ធ្វើការគមនាគមណ៍គាត់បោសខាងបោសសំរាមខាងបោសអីខាងអនាម័យណាស់។

ក៖ អូ៎បាទតា!

ខ៖ បាទ!

ក៖ ដល់ពេលចឹងគាត់នៅជាមួយកូនចៅគាត់ដែរណេះតាណេះ?

ខ៖ ដល់គាត់ចាស់ទៅគាត់កូនគាត់អោយគាត់ឈប់ទៅ។

ក៖ អូ៎រួច..?

ខ៖ គាត់ទើបឈប់ប៉ុន្មានឆ្នាំដែរហ្នឹង!

ក៖ ចឹងមានន័យថាជីវភាពពួកគាត់នៅពិបាកដែរណេះតាណេះ?

ខ៖ វេទនាណាស់លោកគ្រូអើយ!

ក៖ រួចចុះទីបួនតាទីបួននៅណា?

ខ៖ ទីបួន..។

ក៖ បងទីបួន?

ខ៖ បងទីបួននៅកំពង់ស្ពឺមួយដែរ។

ក៖ នៅកំពង់ស្ពឺ?

ខ៖ បាទ!

ក៖ នៅជាមួយកូនចៅគាត់?

ខ៖ បាទ!

ក៖ ប៉ុន្តែគាត់សុទ្ធតែចង់ចិតហើយណេះតាណេះ?

ខ៖ បាទ!

ក៖ រួចចុះអើប្អូនពៅរបស់តា?

ខ៖ ស្លាប់ដែរប៉ុន្តែស្លាប់ជំនាន់យើងឥឡូវៗដែរហ្នឹងហ្នឹងហើយស្លាប់នៅប៉ែត្រប៉ុន្មាន។

ក៖ ចឹងស្លាប់ប៉ុន្មានតាស្លាប់នាក់ហីតា?

ខ៖ ប៉ែត្រប្រាំបួនបាទស្លាប់បីនាក់។

ក៖ ស្លាប់..?

ខ៖ ស្រីពីរ។

ក៖ ស្លាប់ទីបីទីប្រាំហ្នឹងពៅគេ?

ខ៖ បាទ! ​ពៅគេ។

ក៖ អូ៎ចឹងនៅតែបួននាក់ទេណេះតាណេះ?

ខ៖ បាទ! រាល់ថ្ងៃនៅបួននាក់ទេ។

ក៖ អូ៎បាទតាបាទរួចអើតាគិតថាតាធ្លាប់មានជាអនុស្សាវរីយ៍អីជាមួយបងប្អូនតាកាលនៅក្មេងៗអត់តាធ្លាប់ធ្វើអីគេខ្លះជាមួយពួកគាត់អត់ជាសាច់រឿងដែរតាចងចាំជាមួយពួកគាត់ចឹងហាសណាស់ធ្លាប់ធ្វើស្រែធ្វើអីជាមួយគា្ន?

ខ៖ ធ្វើតែស្រែខ្ញុំមានតែស្រែអត់វេទនាណាស់ខ្ញុំក្រខ្ញុំអត់បានរៀនទៀត។

ក៖ អូ៎!

ខ៖ អត់បានរៀនទេ។

ក៖ បាទតា!

ខ៖ ជីវភាពខ្ញុំខ្វះខាតខ្ញុំអត់បានរៀនទេ។

ក៖​ អូ៎ដល់ពេលចឹងបងប្អូនក៏អត់បានរៀនដែរណេះតាណេះ?

ខ៖ បងគេបានរៀនខ្លះរៀនបានបួសមានអីចឹងទៅ។

ក៖ រួចតាអត់បានរៀនទេ?

ខ៖ បាទ!

ក៖ អូ៎បាទតាប៉ុន្តែចង់និយាយថាបងប្អូនសព្វថ្ងៃគាត់នៅបែកគា្នទាំងអស់?

ខ៖ បែកគា្នទាំងអស់។

ក៖ ពួកគាត់មានគ្រួសារមានអីចឹងហាសណេះតាណេះ?

ខ៖ បាទ!

ក៖ អូ៎បាទតាចុះតាឪពុករបស់តាឈ្មោះអីគេទៅតា?

ខ៖ ឡុង។

ក៖ ឡុងណុប?

ខ៖ បាទ! ហេ៎តាខ្ញុំឈ្មោះណុបឪខ្ញុំតាកាត់ដឹងឈ្មោះអីអត់ស្គាល់។

ក៖ តារបស់តាឈ្មោះឡុងអើឈ្មោះណុប?

ខ៖ បាទ! តាខ្ញុំឈ្មោះណុប។

ក៖ រួចចុះអើយាយ?

ខ៖ យាយដឹងឈ្មោះស្អីទេខ្ញុំមិនសូវចាំទេបើខ្ញុំបែកខ្ញុំវេទនាតាំងខ្ញុំអាយុដប់ឆ្នាំណោះ។

ក៖ អូចឹងមានន័យថាយាយរបស់តាយាយអើប្រពន្ធរបស់តាណុបអត់ស្គាល់ទេ?

ខ៖ បាទ!

ក៖ ប៉ុន្តែចុះឪពុករបស់តាឈ្មោះអីគេទៅ?

ខ៖ ឪពុកខ្ញុំឈ្មោះឡុង។

ក៖ ឈ្មោះឡុង?

ខ៖ បាទ!

ក៖ អូ៎ណុបឡុងណេះតាណេះរួចចុះអើម្ដាយរបស់តាឈ្មោះអីគេទៅតា?

ខ៖ ឃាង។

ក៖ ឃាងរួចចុះអើជីតាគាត់ឈ្មោះអីគេទៅ?

ខ៖ មិនដឹងទេគ្រូអើយមិនដឹងទេខ្ញុំ។

ក៖ តារបស់តាអត់ស្គាល់ទេហោសឪពុករបស់ម្ដាយតា?

ខ៖​ អត់ស្គាល់។

ក៖ អត់ទេណេះ?

ខ៖ បាទ!

ក៖ យាយក៏អត់ស្គាល់ដែរ?

ខ៖ អត់។

ក៖ និយាយរួមយាយតាកើតអត់ទាន់មែនតា?

ខ៖ កើតអត់ទាន់កើតអត់ទាន់ណាមួយខ្ញុំវាថាជីវភាពខ្វះខាតខ្ញុំមិនដែរទៅណានៅតែស្រែនៅតែនេះហ្នឹងផ្ទះហ្នឹង!

ក៖ អូ៎ប៉ុន្តែគ្រាន់ដឹងថាពួកគាត់ទាំងអស់ពួកគាត់អ្នកនៅកំពង់ស្ពឺទាំងអស់ណេះតាណេះ?

ខ៖ បាទ!

ក៖ អូ៎កំពង់ស្ពឺរួចចុះអើតាគិតថាសំរាប់ដូចជាឪពុករបស់តាកាលគាត់នៅគាត់ស្លាប់អស់ហើយណេះតាណេះ?

ខ៖ ស្លាប់អស់ហើយបើម្ដាយខ្ញុំស្លាប់ពីអាពតវេទនាណាស់ម្ដាយខ្ញុំ។

ក៖ អូ៎ប៉ុន្តែឪពុកតាទើបស្លាប់ក្រោយហ្នឹងតើហីតា?

ខ៖ អត់ទេឪពុកខ្ញុំស្លាប់មុនម្ដាយខ្ញុំ។

ក៖ ចឹងហោសតា?

ខ៖ បាទ!

ក៖ ប៉ុន្តែកាល..?

ខ៖ អើឪពុកខ្ញុំស្លាប់តាំងពីចិតឆ្នាំចិតសិបប្រាំ។

ក៖ បាទតាប៉ុន្តែកាលជំនាន់ដូចជាឪពុកតាកាលនៅរកស៊ីនៅរស់ហាសគាត់ធ្វើអីគេសំរាប់ចិញ្ចឹមជីវិតចិញ្ចឹមកូនចៅក្រុមគ្រួសារចិញ្ចឹមតា?

ខ៖ ធ្វើតែស្រែ។

ក៖ ធ្វើស្រែចឹងម៉ងហោស?

ខ៖ បាទ! ធ្វើតែស្រែវេទនាណាស់។

ក៖ អូ៎!

ខ៖ ឪពុកខ្ញុំកម្មករអ្នកក្រគ្រូអើយក្រមែនទែនម៉ងនិងបើគេធូរធារដូចគេបានកូនបានអីរៀនអស់។

ក៖ បាទតា!

ខ៖ ខ្ញុំអីមានបានរៀនណាប៉ុនមានអីគាត់រកធ្វើម៉េច។

ក៖ អូ៎ចឹង..?

ខ៖ រកតែកង់កញ្ចាស់មួយជិះមិនបានផង។

ក៖ កាលជំនាន់ណុងហោសតា?

ខ៖ បាទ!

ក៖ អូ៎បាទតារួចចុះតាគិតថាចឹងម្ដាយរបស់តាធ្វើអីគេទៅជំនាន់ណុងតា?

ខ៖ ធ្វើស្រែដូចតែគា្នហ្នឹង!

ក៖ អូ៎ចឹងមានន័យថាឪពុកម្ដាយធ្វើស្រែទាំងអស់?

ខ៖ អត់ទេដល់ពេលគាត់ធ្វើពេលអាពតគាត់ដើររែកដីរែកអីដូចតែខ្ញុំខ្ញុំលីរែកដីពីអាពតរែកធ្វើទំនប់រែកដំបូកចាក់ស្រែ។

ក៖ អូ៎!

ខ៖ ដីដំបូកដីដំបូកចាក់តាមស្រែធ្វើជីហាស!

ក៖ បាទតាបាទប៉ុន្តែអើឪពុកម្ដាយតាគាត់ស្លូតឬមួយក៏កាច?

ខ៖ ស្លូតហាស!

ក៖ ស្លូតហាសណេះតាណេះ?

ខ៖ ស្លូតហាស!

ក៖ អូ៎ប៉ុន្តែគាត់ធ្លាប់ជាមានសាច់រឿងអីជាមួយតាដូចជាធ្លាប់ធ្វើការងារអីគេខ្លះជាមួយតាកាលនៅក្មេងៗអីអត់?

ខ៖ គ្មានទេអត់មានធ្វើអំពើហឹង្សាដាក់ខ្ញុំទេ។

ក៖ ប៉ុន្តែគ្រាន់ថាលក្ខណៈយើងទៅធ្វើស្រែអីជាមួយគា្នអីៗជាមួយពួកគាត់អីមានតើណេះតាណេះ?

ខ៖ បាទៗ!

ក៖ អាហ្នឹងមានជាមួយបងប្អូនជាមួយអី?

ខ៖ បាទ!

ក៖​ អូ៎!

ខ៖ ប៉ុន្តែខ្ញុំធ្វើស្រែមិនដែរមូលគា្នដែរនិងអត់មូលបងប្អូនទេ។

ក៖ ម៉េចចឹងតា?

ខ៖ បងខ្ញុំទីមួយគាត់ធាក់ស៊ីខ្លូនៅភ្នំពេញ។

ក៖ បាទ!

ខ៖ ពីជំនាន់លុនណុលហាស!

ក៖ បាទតា!

ខ៖ គាត់មកធាក់ស៊ីខ្លូមកនៅភ្នំពេញគាត់នៅតែភ្នំពេញទេធាក់ស៊ីខ្លូហោស!

ក៖ អើរួចចុះតាតានៅកំពង់ស្ពឺនៅធ្វើស្រែជាមួយឪពុក?

ខ៖ បាទ!

ក៖ អូ៎រួចចុះបងផ្សេងៗគាត់មកធ្វើការនៅភ្នំពេញទាំងអស់ដែរ?

ខ៖ អត់ទេតែគាត់មួយទេ។

ក៖ គាត់បងមួយតើហី?

ខ៖ បាទ!

ក៖ អូ៎ក្រៅពីណុងធ្វើស្រែទាំងអស់គា្នរួមនៅណុងទៅ?

ខ៖ បាទ!

ក៖ អូ៎បាទតារួចចុះអើឪពុកគាត់ធ្លាប់ប្រាប់ពីប្រវត្តិកាលគាត់នៅក្មេងទៅតាអត់ថាគាត់ធ្លាប់លំបាកគាត់ធ្លាប់មានបញ្ហាអីខ្លះកើតឡើង?

ខ៖ កាលជំនាន់ពិបាកហាសគ្រូលំបាកប្រាប់គាត់លំបាកណែនាំបើខ្លួនគាត់ក្រគាត់គិតតែពីរការងារចិញ្ចឹមកូនចៅ។

ក៖ អូ៎បាទចឹងពួកគាត់ពិបាកៗហាសណេះតាណេះ?

ខ៖ បាទ!

ក៖ ម្ដាយអីក៏គាត់អត់ដែរនិយាយអីច្រើនដែរណេះតាណេះ?

ខ៖ មិនដែរទេ។

ក៖ អូ៎បាទតារួចចុះអើតាគិតថាតាមករស់នៅកោះញ៉ែកនិងអស់រយះពេលប៉ុន្មានឆ្នាំហើយតា?

ខ៖ ប្រាំបីឆ្នាំហើយ!

ក៖ ប្រាំបីឆ្នាំ?

ខ៖ បាទ!

ក៖ ចឹងកាលតាមកនៅតាមកនៅតាមក្មួយណេះតាណេះ?

ខ៖ បាទ! ប៉ុនតាមរយះក្មួយប៉ុនដីខ្ញុំហាសទៅទិញគេមិនដែរបានមួយដុំនិងគេទេទិញគេ។

ក៖ ចង់និយាយថាយើងមិនដែរបានគេមិនដែរអោយដីយើងមួយដុំយើងទិញទាំងអស់តាណេះ?

ខ៖ ​អត់រលីងខ្ញុំ។

ក៖ អូ៎រួចចុះតាគិតថាអើចឹងទាក់ទងពីតាហេតុអីបានតាសំរេចមកនៅកោះញ៉ែកនិងតាឈប់ទៅនៅកន្លែងកំពង់ស្ពឺនៅអី?

ខ៖​ ព្រោះយើងណុងវាដីឆ្អៀត។

ក៖ អូ៎បាទតា!

ខ៖ បាទ! វាឆ្អៀតហាសបាទ!

ក៖​ បាទ! ហើយយ៉ាងណាមួយពិបាករកស៊ីផងណេះតាណេះ?

ខ៖ បាទ! វាឆ្អៀតយើងចង់ធ្វើស្រែវាអត់មានដី។

ក៖ បាទតាបាទរួចចុះកាលយើងមកកោះញ៉ែកដំបូងយើងធ្វើអីគេទៅតាយើងរកស៊ីអីទៅ?

ខ៖ គ្មានទេខ្ញុំមកដំបូងបានធ្វើស្រែបានបីឆ្នាំដែរ។

ក៖​ អូ៎!

ខ៖ ក្រៅពីនិងខ្ញុំចាស់ទៅឈប់ធ្វើទៅ។

ក៖ កូនចៅយើងក៏អត់បានធ្វើដែរ?

ខ៖ បាទ! កាន់នង័្គលកាន់អីលែងកើតទៅ។

ក៖ អូ៎បាទតាបាទរួចចុះអើតាគិតថាចឹងទាល់ឥឡូវយើងឈប់ធ្វើអីហើយណេះយើងនៅដាំដំឡូងដាំអីតិចតួចចឹងហាសណេះតាណេះ?

ខ៖ បាទៗ! ខ្ញុំជីវភាពខ្ញុំចឹងតក់ៗចឹងទៅ។

ក៖ បាទតាបាទរួចចុះតាគិតថាពីមុននិងអើតាមកកោះញ៉ែកនិងតានៅតាខ្មៅ?

ខ៖ បាទ!

ក៖ កាលនៅតាខ្មៅតាធ្វើអីគេតា?

ខ៖ ខ្ញុំនៅតាខ្មៅមានធ្វើអីរត់រម៉កជើងរម៉កអីសំរាប់ចិញ្ចឹមជីវិតចឹងទៅ។

ក៖ អូ៎អាធាក់អើ..?

ខ៖ អារម៉កជើងហោស!

ក៖ រម៉កជើងយើង..?

ខ៖ បាទ!

ក៖ ឌុបភ្ញៀវទេសចរណ៍អីហ្នឹងហី?

ខ៖ អត់ទេឌុបភ្ញៀវយើងផ្សារតិចតួចហ្នឹង!

ក៖ គេហៅរម៉កស៊ីខ្លូហ្នឹងហីតា?

ខ៖ អត់ទេរម៉កជើងអារម៉កកង់ហោស!

ក៖ អូ៎ស្គាល់ហើយៗ?

ខ៖ បាទ! រម៉កកង់។

ក៖ រម៉កឌុបពីក្រោយឥវ៉ែឥវ៉ាន់ហ្នឹងហី?

ខ៖ បាទ! រម៉កកង់យើងជើងយើងរម៉កកង់គេហៅជើងរម៉កក៏កង់យើងធម្មតាហ្នឹង!

ក៖ បាទតាអូ៎យើងឌុបអានិងឆ្ងាយៗតាហោស?

ខ៖ អើកាលណុងវេទនារហូតខ្ញុំមួយជីវិតនេះមិនដែរស្រួលបានស្រណុកទេ។

ក៖ អូ៎បាទតាចុះតាគិតថាតាមានបងប្អូនកូនចៅណាដែរទៅរស់នៅក្រៅប្រទេសអត់ចឹងតា?

ខ៖ អត់។

ក៖ នៅថៃនៅវៀតណាមអី?

ខ៖ អត់រលីង។

ក៖ ចឹងនៅតែខ្មែរទេណេះតា?

ខ៖ បាទ! នៅតែខ្មែរទាំងអស់។

ក៖ នៅណាភាគច្រើនតានៅស្រុកយើងនៅកំពង់ស្ពឺហីតា?

ខ៖ កំពង់ស្ពឺ។

ក៖ ហ្នឹងច្រើនកូនចៅយើង?

ខ៖ បាទ!

ក៖ អូ៎បាទតាបាទចុះអើប្រពន្ធរបស់តាឈ្មោះអីទៅតាយាយ?

ខ៖ ស្អីគាទេនេះឈ្មោះគាប៉ុនមិនដឹងស្អីទេនេះ។

ក៖​ អូ៎តាអត់ចាំត្រកូលគាត់ផងហោស?

ខ៖ បាទ! ខ្ញុំអត់ទាន់អត់ទាន់ដែរណុងគាត់ប៉ុនអត់ចាំត្រកូលគាត់។

ក៖ បាទតារួចចុះអើតាគិតថាតារៀបអាពាហ៍ពិពាហ៍ដូចថាតាការហាសអស់រយះពេលប៉ុន្មានឆ្នាំហើយតា?

ខ៖ ខ្ញុំការតាំងពីប៉ែត្របួនហោស!

ក៖ ប៉ែត្របួនប៉ែត្របួនទាល់ឥឡូវវាជិតអើជាងសាមសិបឆ្នាំហើយណេះតាណេះ?

ខ៖ បាទ!

ក៖ វាសាមសិបប្រាំមួយឆ្នាំអូ៎បាទតារួចចុះអើកាលតាការនិងតាជាអ្នករៀបចំដោយខ្លួនឯងឬមួយក៏ឪពុកម្ដាយយើងជាអ្នករៀបចំអោយជំនាន់ណុងតា?

ខ៖ អត់មានឪពុកម្ដាយទេឪពុកម្ដាយស្លាប់អស់ហើយ!

ក៖ បងប្អូនយើងរៀបចំអោយហោស?

ខ៖ បាទ!

ក៖ ប៉ុន្តែកាលណុងតានៅណានៅកំពង់ស្ពឺនៅឡើយតើណេះតាណេះ?

ខ៖ នៅរៀបចំនិងនៅតាខ្មៅហើយតើ!

ក៖ អូ៎ប៉ុន្តែយាយអ្នកស្រុកនៅណាតា?

ខ៖ ស្វាយរៀង។

ក៖ ស្វាយរៀងហោស?

ខ៖ បាទ!

ក៖ យើងជួបគា្ននៅតាខ្មៅហោសតា?

ខ៖ បាទ!

ក៖ ធ្វើការជាមួយគា្នឬមួយក៏ម៉េចតា?

ខ៖ ធ្វើការជាមួយគា្ន។

ក៖ អូ៎យើងធ្វើអីគេតាពេលណុងរោងចក្រមែន?

ខ៖ អត់ទេកាលណុងដកស្ទូងដែរនិងគេជួលដកស្ទូងដែរ។

ក៖ អូ៎យើងទៅយើងទៅជួបគា្ននៅណុងហាសណេះ?

ខ៖ បាទ!

ក៖​ អូ៎ប៉ុន្តែកាលជំនាន់តាកាលណុងមានជាថ្លៃទឹកដោះអត់តា?

ខ៖ មានតើប៉ុន្តែខ្ញុំកាលណុងវាថោកទឹកដោះកាលណុងគេយកតែចិតសិបរៀល។

ក៖ ចិតសិបរៀលចិតសិបដុល្លាយើងហ្នឹងហោស?

ខ៖ អត់ទេចិតសិបរៀលលុយខ្មែរយើង។

ក៖​ អូ៎ចិតសិបរៀលលុយខ្មែរហោស?

ខ៖ បាទ! ចុះជំនាន់ណុងយើងចាយអង្ករចាយអី។

ក៖ យើងចាយកាក់ចាយអីហើយណេះតា?

ខ៖ ចាយកាក់ចាយអង្ករ។

ក៖ អូ៎!

ខ៖ អង្ករ។

ក៖ បាទតាបាទរួចចុះអើចឹងតាមានន័យថាពីមុនតាការតាធ្លាប់ជួបគា្នពីមុនហើយហើយស្គាល់គា្នហើយ?

ខ៖ បាទ! ធ្វើស្រែជាមួយគា្នជួលគេជួលទៅធ្វើស្រែហាសណាស់។

ក៖ អូ៎បាទតាបាទ!

ខ៖ កាត់ស្មៅកាត់អិធ្វើស្រែប្រាំងហាសណាស់។

ក៖ បាទតាចុះអើតាមានកូនប៉ុន្មាននាក់ទៅទាំងអស់តា?

ខ៖ កូនដប់នាក់ហោស!

ក៖ កូនដប់នាក់ច្រើនម៉េសតារួចចុះមានស្រីប៉ុន្មានប្រុសប៉ុន្មានទៅតាចឹង?

ខ៖ ស្រីបី។

ក៖ ស្រីបីប្រុសប្រាំពីរមែនអត់តា?

ខ៖ បាទ!

ក៖ អូ៎ប្រុសប្រាំពីរនាក់រួចចុះតាគិតថាមានអ្នកស្លាប់អត់តា?

ខ៖ អត់។

ក៖ កូនរបស់តានៅទាំងអស់ហោស?

ខ៖ បាទ!

ក៖ អូ៎កូនទីមួយនៅណាតា?

ខ៖ មានប្រពន្ធនៅកំពង់ចាមដែរ។

ក៖ នៅកំពង់ចាមគាត់ធ្វើអីគេទៅ?

ខ៖ ធ្វើស្រែធ្វើចំការហ្នឹង!

ក៖ អូ៎ធ្វើស្រែធ្វើចំការដែរ?

ខ៖ បាទ!

ក៖ ជុំជាមួយគ្រួសារគាត់ទៅ?

ខ៖ បាទ!

ក៖ រួចចុះកូនទីពីរនៅណា?

ខ៖ កូនទីពីរនៅតាខ្មៅ។

ក៖ នៅតាខ្មៅគាត់ហ្នឹងធ្វើអីគេដែរទៅ?

ខ៖ គាត់អើវាដើរចល័តធ្វើចល័តវាធ្វើការសំណង់ក៏វាធ្វើចេះតែធ្វើហើយណុង។

ក៖ ចឹងធ្វើការចល័តម៉ងណេះតាណេះ?

ខ៖ បាទ!

ក៖ អូ៎!

ខ៖​ ធ្វើការសំណង់ធ្វើការអី។

ក៖ រួចចុះកូនទីបីនៅណាទៅតា?

ខ៖ កូនទីបីៗនៅក្នុងក្រុមហ៊ុនយើងនេះ។

ក៖ នៅកោះញ៉ែកក្រមហ៊ុនយើងហ្នឹងហេស?

ខ៖ បាទ!

ក៖ អូ៎គាត់ណុងក៏មានគ្រួសារនិយាយរួមកូនចៅតាមានគ្រួសារទាំងអស់ហើយណេះតាណេះ?

ខ៖ មានប្រាំនាក់នៅប្រាំ។

ក៖ អូ៎ទីបីមានកូនចៅមានប្រពន្ធហើយ?

ខ៖ បាទ!

ក៖ រួចចុះទីបួនតា?

ខ៖ ទីបួននៅនេះធ្វើការហ្នឹងដែរនៅកោះញ៉ែកយើងដែរតើ!

ក៖ អូ៎នៅកោះញ៉ែកយើងដែរហោស?

ខ៖ បាទ!

ក៖ ហើយគាត់ក៏មានគ្រួសារដែរ?

ខ៖ បាទ!

ក៖ អូ៎រួចចុះទីប្រាំតា?

ខ៖ ទីប្រាំបួស។

ក៖ បួស?

ខ៖ បាទ!

ក៖ បួសលោកនៅណាតា?

ខ៖ នៅតាខ្មៅយើង។

ក៖ អូ៎នៅតាខ្មៅរួចចុះទីប្រាំមួយ?

ខ៖ ទីប្រាំមួយនៅតាខ្មៅដែរ។

ក៖ នៅតាខ្មៅតែគាត់មានគ្រួសារនៅតា?

ខ៖ នៅទេ។

ក៖ នៅ?

ខ៖ បាទ!

ក៖ អូ៎រួចចុះទីប្រាំពីរតា?

ខ៖ ទីប្រាំពីរនៅតាខ្មៅដែរ។

ក៖ ចុះធ្វើអីគេទៅ?

ខ៖​ ធ្វើការនៅតាមផ្ទះគេធ្វើការផ្ទះគេ។

ក៖ អូ៎ដល់ពេលទីប្រាំបី?

ខ៖ នៅជាមួយគេ។

ក៖ ទីប្រាំបីតា?

ខ៖ ទីប្រាំបីបួសដែរណុង។

ក៖ បួសអូ៎កូនចៅតាបួសច្រើនហាសចឹង?

ខ៖ បាទ! ទីប្រាំបួនក៏បួស។

ក៖ ទីប្រាំបួនបួសដែរនៅតាខ្មៅដែរ?

ខ៖ បាទ! បួសទាំងអស់ហ្នឹង!

ក៖ ​អូ៎ចុះទីដប់ពៅគេ?

ខ៖ បាទ! ណុងបួសដែរ។

ក៖ បួសដែរងាប់រួចគ្រាន់តែបួសចង់បួសប្រាំនាក់បាតហើយចឹង?

ខ៖ បួសកូនខ្ញុំប្រាំពីរនាក់ប្រុសប្រាំពីរនាក់បួស។

ក៖ បួសបីនាក់បួនប្រាំនាក់ហើយ?

ខ៖ បួសប្រាំហើយបួនប្រាំសឹកអស់ពីរ។

ក៖ អូ៎សឹកពីរមានគ្រួសារហើយ?

ខ៖ បាទ! មានគ្រួសារកូនខ្ញុំបងគេមានគ្រួសារនិងកាលមុនគាត់មិនទាន់មានគ្រួសារធ្វើទាហ៊ាន។

ក៖ បាទតា!

ខ៖ ទាហ៊ានសម្ដេចហ៊ុនសែនយើងហ្នឹង!

ក៖ រួចចុះអើចឹងកូនចៅតាចៅតាមានចៅប៉ុន្មាននាក់ទៅតាចឹង?

ខ៖ ហេ៎ខ្ញុំមិនចាំទេនេះរឿងចៅបែកគា្នចឹង។

ក៖ មួយមេបីបួនៗទៅ?

ខ៖ ទេទើបពីរទេ។

ក៖ ត្រឹមពីរអីទេណេះតា?

ខ៖ បាទត្រឹមពីរអីទេ។

ក៖ ម្នាក់ៗ..?

ខ៖ ជួនបីពីរៗនាក់។

ក៖ ចឹងប្រហែលជាបួនប្រាំនាក់ហ្នឹងប្រហែលជាជាងដប់ហើយណេះតាណេះ?

ខ៖ ពីរប្រាំមួយប្រាំពីរនាក់។

ក៖ ចៅណេះតា?

ខ៖ បាទ!

ក៖ ប៉ុន្តែតាអត់ទាន់មានចៅទួតណាណេះតាណេះមានត្រឹមចៅទេណេះ?

ខ៖ បាទៗ!

ក៖ អូ៎បាទតាបាទរួចចុះតាកាលជំនាន់មុននិងតាធ្លាប់បានរៀនខ្មែរពីមុនហ្នឹងអត់តា?

ខ៖ អត់។

ក៖ យើងអត់ដែរបានរៀនម៉ងហោស?

ខ៖ ខ្ញុំជាកូនអ្នកស្រែកសិករអ្នកក្រគ្មានបានរៀនណា។

ក៖ ប៉ុលពតអីក៏គេអត់អោយទៅរៀនអីដែរអក្ខរៈកម្មអីដែរអត់ទេណេះ?

ខ៖ បាទ! រែកតែដីដំបូក។

ក៖ អូ៎!

ខ៖ រែកតែដីធ្វើទំនប់។

ក៖ បាទតាអើចុះអើភាសាបារាំងភាសាអីក៏យើងអត់ដែរបានរៀនដែរណេះតាណេះ?

ខ៖ ថាស្អីក៏អត់ដែរខ្ញុំហោសអត់ចេះម៉ង។

ក៖ ​អូ៎បាទតាបាទ!

ខ៖ ចេះតែរែកដីហើយ..!

ក៖ ធ្វើស្រែ?

ខ៖ បាទ!

ក៖ រែកដីធ្វើស្រែអូ៎បាទតាចុះចឹងកាលពីក្មេងតាធ្លាប់មានមិត្តភក្តិស្និទ្ធិស្នាលដែរធំធាត់មកជាមួយគា្នអត់តា?

ខ៖ អត់ខ្ញុំអត់។

ក៖ អត់ដែរមានមិត្តភក្តិទេណេះ?

ខ៖ បាទ!

ក៖ មានតែបងប្អូនយើង?

ខ៖ បាទ!

ក៖ ធ្វើការអីលេងជាមួយបងប្អូនយើងទៅ?

ខ៖ ហើយចុះខ្ញុំមានមិត្តភក្តិអីណាទៅខ្ញុំអ្នកក្រមានបានដើរទៅណា។

ក៖​ អូ៎អាលែងតែរវល់ធ្វើការតាណេះ?

ខ៖ ធ្វើស្រែបាទ!

ក៖ អូ៎ចុះអើទាក់ទងនិងស្រែភាគច្រើនតាធ្វើស្រែអីគេទៅតា?

ខ៖ ធ្វើស្រែខែវស្សាយើងហ្នឹង!

ក៖ ធ្វើស្រែវស្សាប៉ុន្តែស្រែប្រាំងយើងអត់ដែរធ្វើណាហីតាហេស?

ខ៖ អត់ទេ។

ក៖ ធ្វើតែស្រែវស្សាទេណេះតាណេះ?

ខ៖ បាទ!

ក៖ អូ៎បាទតាបាទ!

ខ៖ ព្រោះជំនាន់ណុងយើងមានទៅមានមេទឹកមេអីណាអត់ផង។

ក៖ អូ៎ចឹងយើងចាំតែទឹកភ្លៀងទេណេះតាណេះ?

ខ៖ បាទ!

ក៖ អូ៎ម៉្យាងដែររួចចុះអើលក់ដូរជាអាជីវកម្មតាធ្លាប់លក់ដូរទេលក្ខណៈថាលក់អន្សមលក់អីផ្សេងៗលក់អង្ករលក់ត្រីអីហាសអត់ដែរទេណេះតាណេះ?

ខ៖ អត់ទេ។

ក៖ យើងធ្វើតែស្រែម៉ង?

ខ៖ យើងមកពីយើងអត់មានដើម។

ក៖ អូ៎!

ខ៖ យើងមានដើមទុន។

ក៖ ចឹងយើងអត់ធ្វើទេរួចចុះតាគិតថាចឹងទាក់ទងអើតាំងពីក្មេងរហូតមកដល់ឥឡូវហាសការងារអីគេខ្លះដែរតាធ្លាប់ធ្វើទៅតា?

ខ៖ ធ្វើតែស្រែហ្នឹងខ្ញុំ។

ក៖ ធ្វើតែស្រែ?

ខ៖ បាទ! ធ្វើស្រែខ្ញុំមកនៅហ្នឹង!

ក៖ ពីក្មេងរហូតមកដល់ឥឡូវធ្វើស្រែរហូត?

ខ៖ បាទ! ដល់ទ័ពចូលអាពតអានិងទៅធ្វើ..។

ក៖ អាហ្នឹងរែដី?

ខ៖ រែកដីធ្វើទំនប់រែកដីចាក់រែកដីដំបូកចាក់ស្រែចាក់អីធ្វើតែស្រែដែរហ្នឹង!

ក៖ អូ៎ធ្វើស្រែដែរ?

ខ៖ បាទ!

ក៖ និយាយរួមជីវិតរបស់តាធ្វើស្រែរហូតម៉ង?

ខ៖ អើហើយរែកដីចាក់ទំនប់ណុង។

ក៖ នឿយហត់និងធ្វើស្រែណេះតាណេះ?

ខ៖ បាទ!

ក៖ ឆ្អែតម៉ងធ្វើស្រែ?

ខ៖ អើមួយជីវិតខ្ញុំវេទនាណាស់ខ្ញុំ។

ក៖ បាទតាបាទរួចចុះតាគិតថាអើតាំងពីក្មេងរហូតមកដល់ពេលនេះហាសជីវិតរបស់តាមានការផ្លាស់ប្ដូរអីខ្លះទៅតាទាំងជីវភាពសុខភាពក្រុមគ្រួសារអីចឹងហាសណាស់តាកាលតានៅជាមួយឪពុកម្ដាយតាគិតថាជីវិតរបស់តាម៉េចដែរស្រួលបួលធូរធារឬមួយក៏ពិបាក?

ខ៖ វេទនាជាងឥឡូវ។

ក៖ វេទនាជាងឥឡូវណេះតាណេះ?

ខ៖ បាទ! ឥឡូវគ្រាន់យើងគ្រាន់បានធូរស្រាលតិច។

ក៖ អូ៎ចឹងមានន័យថាកាលពីមុនយើងវេទនាជាងឥឡូវទៀត?

ខ៖ បាទ!

ក៖ អូ៎បាទតាបាទរួចចុះអើទាំងជីវភាពឥឡូវម៉េចដែរតា?

ខ៖ អើមិនទៀងទេគ្រូអើយខ្ញុំហោស!

ក៖ ម្ដងឈឺម្ដងកាត់ម្ដងកោរណេះតាណេះ?

ខ៖ បាទ!

ក៖ អូ៎បាទតាបាទ!

ខ៖ ជំងឺខ្ញុំជំងឺបេះដូងចំហរផង។

ក៖ អូ៎ចឹងហោស?

ខ៖ បាទ!

ក៖ អាហ្នឹងយើងកើតតាំងពីតូចមែន?

ខ៖ ទើបកើតដែរតើ!

ក៖ យើងកើតអីបានយើងទៅជាចឹងតា?

ខ៖ ដឹងជំងឺនិងវាម៉េចវាកើតចឹងម៉ងគ្រូ។

ក៖ អូ៎ចឹងចេះតែធ្វើម៉េចទៅចេះតែធ្វើអោយយើងឈឺម៉េចទៅតា?

ខ៖ យើង..។

ក៖ ថប់?

ខ៖ យើងហត់ថប់។

ក៖ អូ៎យើងទៅស្កេនមើលហោសតា?

ខ៖ មានលុយអីណាព្យាបាលគ្រូអើយតាមហ្នឹងទៅ។

ក៖ បាទតាតាមដំណើរហាសណេះតា?

ខ៖ បាទ!

ក៖ ហើយយ៉ាងណាមួយយើងចាស់យើងព្យាបាលក៏អស់ច្រើនដែរណេះតាណេះ?

ខ៖ ដឹងម៉េចអីម៉េច។

ក៖ អូ៎រួចចុះតាគិតថាម្ហូបអីដែរតាចូលចិត្តហូបតាឥឡូវ?

ខ៖ អើស្អីក៏ហូបបានដែរ។

ក៖ ស្អីក៏ហូបដែរណេះតាណេះ?

ខ៖ បាទ!

ក៖ អូ៎ស្រួល!

ខ៖ ប៉ុនអើឥឡូវតែសាច់រស់យើងវាអត់ហូប។

ក៖ អូ៎ចឹងមានន័យថាយើងកាន់សិល្បិ៍?

ខ៖ អត់ទាន់កាន់គ្រាន់តែយើងគ្រាន់តែយើងអត់បានសំលាប់អត់អីចឹងហាសណាស់។

ក៖ អូ៎ដូចតែយើងកាន់សិល្បិ៍ដែរណេះតាណេះ?

ខ៖ ទិញត្រីអីយើងទិញតែត្រីងាប់ត្រីអីទៅ។

ក៖ យើងអត់យកមកធ្វើទេ?

ខ៖ បាទ!

ក៖ យើងតាយាយហ្នឹង?

ខ៖ បាទ!

ក៖ អូ៎ស្រួលតារួចចុះអើតាគិតថាតាំងពីក្មេងហាសតាធ្លាប់លេងល្បែងប្រជាប្រិយ៍អីអត់តាអាលក្ខណៈបោះអង្គុញ ចោលឈូង លាក់កន្សែង ទាញព្រាត់អីចាប់កូនខ្លែងអីហាសតាដែរលេងអត់?

ខ៖ មិនដែរទេកូនអើយខ្ញុំមិនដែរបានដើរទេ។

ក៖ កាលក្មេងៗក៏អត់ដែរណេះតា?

ខ៖ បាទ! មិនដែរបានដើរទៅណាគ្រូអត់ហើយណាមួយផ្ទះតិចវែងជាងគេទៀត។

ក៖ អូ៎ដោយសារយើងពិបាកផងណេះតាណេះ?  
ខ៖ បាទ! នៅជនបទ។

ក៖ អូ៎បាទតាបាទតាគិតថាច្រៀងរាំក៏តាអត់ចូលចិត្តដែរ?

ខ៖ មិនដែរ។

ក៖ ដោយសារតែយើងខ្សត់ខ្សោយ?

ខ៖ បាទ! ពិបាកជីវភាពវាអើយពិបាកណាស់។

ក៖ បាទតាបាទរួចចុះលក្ខណៈល្ខោនយីកេអាយ៉ៃតាចូលចិត្តអត់?

ខ៖ ចូលចិត្តទាស់តែយើងមិនដឹងធ្វើម៉េចបើ..។

ក៖ យើងអត់សូវមានពេលគ្រប់គ្រាន់..?

ខ៖ បាទៗ!

ក៖ ដើម្បីទៅមើលវាផង?

ខ៖ បាទ!

ក៖ និយាយរួមជីវិតរបស់យើងកើតមកធ្វើការរកស៊ីដោយសារយើងរៀងក្រីក្រណេះតាណេះ?

ខ៖ បាទ!

ក៖ បាទតាចុះតាគិតថាមាននរណាគេមួយនៅក្នុងក្រុមគ្រួសារចេះលេងឧបករណ៍ភ្លេងអត់តា?

ខ៖ អត់ទេគ្រូអត់ទេ។

ក៖ ភ្លេងខ្មែរភ្លេងសៀមអីក៏អត់ដែរណេះតាណេះ?

ខ៖ អត់។

ក៖ អូ៎បាទតាបាទចុះតាគិតថាផ្ទះរបស់យើងមានលក្ខណៈបែបណាតាតាំងពីក្មេងរហូតមកដល់ឥឡូវកាលយើងនៅជាមួយឪពុកម្ដាយផ្ទះម៉េចទៅតា?

ខ៖ អើផ្ទញខ្ទមគ្រូអើយផ្ទះនៅហ្នឹងស្រែអើយ!

ក៖ អូ៎បាទតារហូតទាល់ឥឡូវណេះតាណេះ?

ខ៖ បាទ! ឥឡូវវាបានផ្ទះគ្រាន់..។

ក៖ វាគ្រាន់បានធូរជាងមុន?

ខ៖ បាទ!

ក៖ អូ៎បាទតាប៉ុន្តែកាលយើងនៅជាមួយឪពុកម្ដាយយើងផ្ទះខ្ទមកាលណុងយើងនៅកមពង់ស្ពឺណេះតា?

ខ៖ បាទ!

ក៖ ដល់ពេលឥឡូវយើងបានធ្វើផ្ទះរៀងធំដុំស្រួលបួលប៉ុន្តែផ្ទះនិងយើងជាអ្នកសាងសងដោយខ្លួនតើហីមិនមានកូនចៅណាមកជួយយើងណាហីតា?

ខ៖ បាទ!

ក៖​ អូ៎បាទតាបាទ!

ខ៖ កូនចៅវាជួយខ្លះដែរហ្នឹងជួយម្ដងតិចៗទៅបាន។

ក៖ អូ៎ស្រួលតារួចចុះតាគិតថាផ្ទះនិងគេប្រើឧបករណ៍អីគេខ្លះសំរាប់សាងសងជួសជុលវាតា?

ខ៖ ទេមិនសូវដឹងដែរជួលជាងគេជាង។

ក៖ អូ៎ចឹងមានន័យថាយើងអត់ចេះធ្វើផ្ទះទេ?

ខ៖ បាទ!

ក៖ ហើយកូនចៅយើងក៏អត់មាននរណាគេចេះធ្វើដែរ?

ខ៖ បាទ!

ក៖ អូ៎បាទតាចុះតាគិតថាតាមានជំនាញអីដែរតារៀនពីឪពុកម្ដាយឪពុកម្ដាយធ្លាប់បង្រៀនអីហាសដូចលក្ខណៈវេញវល្លិ៍ កូរស្ករ?

ខ៖ អត់ដែរទេខ្ញុំ។

ក៖ អត់ដែរទេណេះតាណេះ?

ខ៖ គ្រាន់តែខ្ញុំដឹងក្ដីធំឧបម៉ាខ្ញុំដឹងក្ដីធំប៉ុលពតហ្នឹងម៉ង។

ក៖ អូ៎ធំមកចូលអាពតម៉ងហោស?

ខ៖ បាទ!

ក៖ អូ៎បាទចឹងសុំសួរទាក់ទងពីអើពីជំនាន់មួយជំនាន់តាកើតទាន់ជំនាន់អ៊ីសារ៉ាក់អត់តា?

ខ៖ ទេមិនខ្ញុំមិនដែរទេ។

ក៖ អត់ទាន់ទេណេះតាណេះ?

ខ៖ បាទ! ទាន់លុនណុល។

ក៖ ចុះបើលុនណុលពួកយាគកុងយាគមីងហាសតា?

ខ៖ លុនណុលទាន់តើ!

ក៖ លុនណុល?

ខ៖ បាទ!

ក៖ តាអាចប្រាប់មួយចំនួន..?

ខ៖ ទាន់ប៉ុន្តែក៏ខ្ញុំមិនទាន់ដឹងក្ដីមែនទែនដែរ។

ក៖ នៅតូចៗនៅឡើយទេណេះតាណេះ?

ខ៖ បាទ!

ក៖ ចុះតាអាចប្រាប់មួយចំនួនបានទេកាលជំនាន់ណុងយើងនៅណាទៅហើយយាគកុងយាគមីងហ្នឹងគេធ្វើអីគេខ្លះទៅតា?

ខ៖ ខ្ញុំមិនសូវស្គាល់ទេអាជំនាន់លុនណុលខ្ញុំមិនសូវដឹងដែរហ្នឹង!

ក៖ ប៉ុន្តែកាលជំនាន់ណុងដូចជាមានគ្រាប់ផ្លោងហេសតាណេះ?

ខ៖ បាទ! គ្រាប់ផ្លោងមាននេះចេះតែមាន។

ក៖ រួចចុះអើដូចជាយើងពេលហ្នឹងយើងរកស៊ីអីទៅរួចទៅមានគ្រាប់ផ្លោងចឹងយើងធ្វើម៉េចទៅតា?

ខ៖ មានគ្រាប់ផ្លោងយើងចូលត្រង់សេចូលអីចឹងទៅចេះតែរត់គេចខ្លួនអីខ្លះចឹងទៅ។

ក៖ អូ៎!

ខ៖ គេចពីគ្រាប់ចឹង។

ក៖ បាទតាបាទដោយសារជំនាន់ណុងមានគ្រាប់ផ្លោងគ្រាប់អីមានអាកន្ទំរុយមានអាស្លាបកាត់អីណេះតាណេះ?

ខ៖ អាហ្នឹងគេចង់អាហ្នឹងគេចូលចិតសិបប្រាំហើយ!

ក៖ អូ៎ចិតដាច់ហើយណេះតាណេះជិតចូលប៉ុលពតហើយណេះតាណេះ?

ខ៖ បាទ! ហ្នឹងបានមានយន្តហោះទំលាក់។

ក៖ អូ៎ប៉ុន្តែយើងរកស៊ីរកស៊ីធម្មតាតើហីតាណេះ?

ខ៖ បាទ!

ក៖ យើងខ្លាចនៅពេលដែរវាពេលយប់ឬពេលដែរវាទំលាក់គ្រាប់ទំលាក់អី?

ខ៖ ហ្នឹងហើយ!

ក៖ អូ៎ប៉ុន្តែពេលនិងយើងជីកត្រង់សេជីកអីណេះតាណេះ?

ខ៖ បាទ!

ក៖ ប៉ុន្តែភាគច្រើនយើងជីកនៅណាតាជីកនៅក្នុងផ្ទះយើងឬមួយយើងជីកណា?

ខ៖ ជីកជួនណាក្នុងផ្ទះចឹងជួនណាមានដំបូកជិតផ្ទះហ្នឹងជីកបើកដំបូកចឹងទៅណាស់។

ក៖ អូ៎យើងជីកចឹងវាស្រួលណេះតា?

ខ៖ បាទ!

ក៖ កុំអោមានបញ្ហាអី?

ខ៖ ទំរាំយន្តហោះមករត់នាំគា្នរត់ចូលត្រង់សេទៅ។

ក៖ អូ៎បាទតាបាទរួចចុះតាគិតថាចឹងពេលលុនណុលនិងមានអ្នកភូមិយើងអីឆេះផ្ទះឆេះអីបងប្អូនយើងអីមានអ្នកស្លាប់អត់មានណាហីតាហេស?

ខ៖ មានគោក្របីអីក្នុងក្រោលនិយាយអត់ម៉េចគ្រាប់វាទំលាក់ចំហើយ!

ក៖ អូ៎មានដែរណេះតាណេះ?

ខ៖ បាទ!

ក៖​ អូ៎ប៉ុន្តែបងប្អូនយើងអត់ប៉ះអីទេផ្ទះយើងអីអត់មានអីទេ?

ខ៖ បាទ!

ក៖ ដោយសារអោយតែយប់ឡើង..?

ខ៖ ខ្ទមផ្ទះខ្ទមមានអីបញ្ហាអី។

ក៖ អូ៎!

ខ៖ ផ្ទះនៅស្រែរហូត។

ក៖ បាទតាប៉ុន្តែគ្រាន់ថាភាគច្រើនអោយតែយប់ឡើងយើងរត់ចូលត្រង់សេរត់អីហើយណេះតាណេះ?

ខ៖ បាទ! ទាល់តែមានគ្រាប់មានអីផ្លោងចឹងបានយើងរត់ចូលថាអត់..។

ក៖ នៅយើងក្រៅដែរទៅ?

ខ៖ បាទ! ដេកនៅផ្ទះហ្នឹងទៅ។

ក៖ អូ៎ស្រួលដែរចឹងតាចុះអើទាក់ទងពីផុតពីជំនាន់លុនណុលចូលប៉ុលពតហាសពេលនិងយើងលំបាកអីខ្លះតាដោយសារពេលនិងពេលដែរយើងលំបាកខ្លះហើយណេះតាណេះ?

ខ៖ បាទ!​ អានិងវាវឹកវើនយើងពេញទំហឹងហើយ!

ក៖ អូ៎ពេលនិងយើងនៅណាតាគេជំលាសយើងទៅណាតា?

ខ៖ នៅកំពង់ស្ពឺដដែរហ្នឹងខ្ញុំ។

ក៖ អូ៎យើងនៅស្រុកដដែរហោស?

ខ៖ បាទ!

ក៖ ចឹងគេអត់ជំលាសយើងទៅណាទេណេះ?

ខ៖ អត់។

ក៖ នៅតែស្រុកទេណេះតាណេះ?

ខ៖ បាទ!

ក៖ ចុះអើទាក់ទងពីការ..?

ខ៖ បានវាជំលាសដែរប៉ុនខ្ញុំដំបូងនៅជិតថ្នល់ជាតិលេខបីនេះហើយបានជំលាសទាន់ខ្ញុំគេអោយទៅនៅអាលែងភូមិធំហោសបរសែតណោះ។

ក៖ បរសែត?

ខ៖ បាទ!

ក៖ នៅរតនៈគិរី?

ខ៖ អត់ទេបរសែតយើងកំពង់ស្ពឺនេះ។

ក៖ កំពង់ស្ពឺដែរហោស?

ខ៖ បាទ!

ក៖ អូ៎រួចចុះការងារយើងគេអោយធ្វើអីខ្លះទៅតា?

ខ៖ ធ្វើការដដែរធ្វើតែអាពតដូចថាធ្វើតែស្រែរែកតែដីទប់ទំនប់ទប់អីហ្នឹងមានធ្វើអី។

ក៖ រែកដីធ្វើស្រែ?

ខ៖ មានបានធ្វើអីខ្ញុំ។

ក៖ ប៉ុន្តែកាលជំនាន់ណុងយើងអាយុប៉ុន្មានហើយតា?

ខ៖ អាយុប៉ុន្មានទេខ្ញុំដប់ប្រាំពីរដប់ប្រាំបីហ្នឹង!

ក៖ ដប់ប្រាំពីរដប់ប្រាំបីឆ្នាំ?

ខ៖ បាទ!

ក៖ អូ៎ចឹងមានន័យថាតាចូលយុវជនឈានមុខហើយតា?

ខ៖ ហ្នឹងហ់យយុវជនចូលយុវជនហើយតើ!

ក៖ ប៉ុន្តែអើយុវជនឈានមុខចឹងការងារក៏រៀងឆ្ងន់ជាងអើការងារក្មេងៗដែរណេះតាណេះ?

ខ៖ ហីខ្ញុំ..។

ក៖ ធ្វើហត់ហាសណេះតាណេះ?

ខ៖ បាទ!

ក៖ ចុះអើ..?

ខ៖​ ពេលទំហឹងហើយ!

ក៖ គេជំលាសយើងទៅដំបូងយើងទៅកាប់ដីរែកដីហីតាហេស?

ខ៖ បាទ!

ក៖ ចុះអើតាគិតថាកាប់ដីរែកដីចឹងស្អីដែរពិបាកសំរាប់យើងតា?

ខ៖ អូ៎ជំនាន់ណុងវាមិនអោយយើងពិបាកទេគេតាមអង្គការគេគេថាមិនអោយយើងថាពិបាកម៉ង។

ក៖ ម៉េចចឹងតា?

ខ៖ គេអត់អោយយើងថាយើងតែថាគេយកយើងទៅ។

ក៖ អូ៎ចឹងមានន័យថាយើងពិបាកក៏គេអត់អោយយើងនិយាយថាពិបាកដែរណេះតាណេះ?

ខ៖ បាទ!

ក៖ អូ៎រួចចុះអើទាក់ទងពីចឹងម្ហូបអាហារយើងម៉េចទៅតា?

ខ៖ អើយើងហូបតាមសហករនិងតាមគេហ្នឹង!

ក៖ ប៉ុន្តែយើងហូបបបរឬក៏យើងហូបបាយ?

ខ៖ ហូបបាយមានបានហូបបាយណាយើងជំនាន់ហ្នឹងហោស!

ក៖ ហូបតែបបរទេណេះតាណេះ?

ខ៖ បាទ!

ក៖ អូ៎រួចចុះបើយើងហូបបបរយើងអត់ឆ្អែតចឹងយើងធ្វើម៉េចទៅតាមានទៅលួចជីកក្ដួច ជីកដំឡូងជីកអីអត់?

ខ៖ អូ៎អត់បាន។

ក៖ យើងអត់ហ៊ានហោស?

ខ៖ តែចាប់ក្ដាមធ្វើម្ហូបមិនហ៊ានផង។

ក៖ ខ្លាចគេយកទៅវ៉ៃចោលប៉ុន្តែអ្នកធ្វើការជាមួយយើងមានអ្នកគេយកទៅវ៉ៃចោលច្រើនហេសតា?

ខ៖ មានតើ!

ក៖ គេធ្វើដូចគេលួចចាប់ត្រីចាប់ក្ដាមអីចឹងទៅណេះតាណេះ?

ខ៖ អើ!

ក៖ ឃ្លានពេក?

ខ៖ គេហៅអាពួកដប់ប្រាំពីរដប់អីគេហ្នឹងតែយើងខុសគេយកទៅខុសយកទៅ។

ក៖ អូ៎ដោយសារយើងឃ្លានពេកណេះតាណេះ?

ខ៖ បាទ!

ក៖ រួចចុះនៅពេលដែរយើងអត់សូវមានកំលាំងចឹងយើងធ្វើម៉េចទៅតាយើងធ្វើការទាំងចឹងទៅ?

ខ៖ យើងធ្វើការទាំងចឹងទ្រាំយើងម៉េចហ៊ានតវ៉ាជាមួយគេ។

ក៖ អត់ឈឺដែរចង់និយាយថាយើងអត់ហេវហត់អត់ឈឺអីដែរ?

ខ៖ ​អើអត់ទេទ្រាំ។

ក៖ បីឆ្នាំជាង?

ខ៖ ក្បាលជង្គង់ធំជាងក្បាល។

ក៖ ដោយសារតែយើងហូបអត់គ្រប់គ្រាន់ចុះលឺថាពេលណុងដូចអត់មានអំបិលមានអីណាហីតាហី?

ខ៖ អំបិលហើយតើជួនណាវាធ្វើអោយយើងហូបកើតយើងហូបកើត។

ក៖ អូ៎បាទតា!

ខ៖ គេធ្វើម៉េចយើងហូបចឹងទៅយើងទៅតវ៉ាម៉េចកើត។

ក៖ ចឹងបីឆ្នាំជាងគឺយើងអត់មានទៅលួចជីកអីៗដើម្បីយកមកហូបទេ?

ខ៖ បាទ!

ក៖ យើងធ្វើតាមគេរហូត?

ខ៖ បាទ!

ក៖ អូ៎បាទតា!

ខ៖ ណាតែយើងហ៊ានលួចបាត់ជីវិតយើងបាត់គេយកយើងទៅវ៉ៃចោល។

ក៖ បាទ! ត្រូវតាត្រូវរួចចុះអើចុះយើងធ្លាប់ឈឺដែរតើហីតាហេស?

ខ៖ ធ្លាប់ដែរធ្លាប់។

ក៖ រួចចុះបើយើងឈឺធ្វើម៉េចតា?

ខ៖ សុំគេសុំច្បាប់គេទៅ។

ក៖ តែគេមានថ្នាំមានអីអោយយើងដែរតើហី?

ខ៖ អើយ៉ាប់ហាសលោកគ្រូអើយជំនាន់ណុងហោស!

ក៖ គេមានអាថ្នាំអាចម៍ទន្សាយថ្នាំសូន្យៗថ្នាំខ្មៅៗហ្នឹងតើហីតាហេស?

ខ៖ បាទ! លេបជួនណាបាត់ទៅជួនណាមិនបាត់ទៅ។

ក៖ ចុះអត់បាត់..?

ខ៖ បាត់ខ្លួនឯងចឹងទៅយើងបើយើងឈឺញឹកពេកក៏វាសង្ស័យយើង។

ក៖ វាថាយើងធ្វើពុត?

ខ៖ បាទ!

ក៖ អូ៎រួចចុះបើយើងឈឺអត់បាត់ចឹងធ្វើម៉េចទៅតាយើងអត់ជាធ្វើម៉េចទៅ?

ខ៖ អត់ជាវាវេទនាទៀតហើយរឹតតែគេសង្ស័យយើងថាយើងមែនឈឺធម្មតា។

ក៖ ឈឺដល់គេ..?

ខ៖ សតិអារម្មណ៍យើងឈឺយើងចេះតែថាចេះតែថាអោយយើងទៅ។

ក៖ អាហ្នឹងយកទៅវ៉ៃចោលទៀត?

ខ៖ ហ្នឹងហើយ!

ក៖ អូ៎រួចចុះអើចឹងនៅពេលយើងឈឺចឹងយើងអត់ទៅធ្វើការយើងសុំច្បាប់ចឹងយើងអត់មានរបបហូបបាយអត់មានអីទេ?

ខ៖ មានតើប៉ុន្តែគ្រាន់ថាយើងមិនដូចអ្នកនេះ។

ក៖ អ្នកគេធ្វើការពេញកំលាំងណេះតា?

ខ៖ បាទ!

ក៖ អូ៎បាទតារួចចុះតាគិតថាអើចឹងតានៅតែមួយកន្លែងនិងបីឆ្នាំនៅតែមួយកន្លែងហ្នឹងរហូតម៉ង?

ខ៖ អត់ទេដើរដែរតើខ្ញុំកងខ្ញុំនៅតាមកងដើរដែរតើ!

ក៖ ជំលាសទៅកន្លែងផ្សេងដែរហោស?

ខ៖ បាទ! គ្រាន់ជំលាសនៅក្នុង..។

ក៖ ខេត្តកំពង់ស្ពឺហ្នឹងដែរ?

ខ៖ បាទ! នៅខេត្តណុង។

ក៖ ប៉ុន្តែជំលាសចេញពីកន្លែងមួយទៅកន្លែងមួយចឹងហាសណេះតាណេះ?

ខ៖ បាទ! វាអោយជួនណាមកទំនប់គេហៅទំនប់អីគេទេអូរក្បៀនគេអោយអូសដីអូសអីអ្នកកន្លែងក្រឡុកៗនិងមានគោណាអូសមនុស្ស។

ក៖ អូ៎ចឹងអូសមនុស្ស?

ខ៖ មានគោទៅអូសណាផុតត្រឹមៗហ្នឹងអូសទើបតែអាលែងក្រឡុកៗ។

ក៖ ទៅមើលស្រែធ្វើអីហោសតា?

ខ៖ បាទខ្ញុំ..!

ក៖ ភ្ជួរស្រែភ្ជួរអីចឹងហាសណេះ?

ខ៖ ខ្ញុំទ្រាំអត់បានខ្ញុំទៅបានបីថ្ងៃទ្រាំអត់បានលុតដំខ្លាំងពេកខ្ញុំរត់មកកន្លែងកងចាស់ខ្ញុំវិញ។

ក៖ គេអត់ថាអីទេ?

ខ៖ មានអីគេតាមយើងដែរយើងរត់យប់យើងរត់អើថារត់រហូតម៉ងគ្មានបានគ្មានដឹងហត់ទេ។

ក៖ ម្នាក់ឯង?

ខ៖ ប៉ុនគេទាន់កន្លែងណាដឹងគេយកវ៉ៃចោលកន្លែងហ្នឹងហើយ!

ក៖ បាទ!

ខ៖ បាទ!

ក៖ ពេលហ្នឹងលែងខ្លាចហើយ?

ខ៖ លែងខ្លាចហើយ!

ក៖ តែយើងរត់ម្នាក់ឯងចឹងទៅ?

ខ៖ បាទ! រត់ម្នាក់ឯង!

ក៖ អត់មានគ្នាទេ?

ខ៖ អត់ហីបបួលគា្នរឹតតែនេះទៀតហើយ!

ក៖ គ្រោះថ្នាក់ទៀតហើយណេះតាណេះ?

ខ៖ បាទ!

ក៖ អូ៎រួចចុះម៉ោងការងារយើងធ្វើម៉េចទៅតា?

ខ៖ ម៉ោងប្រាំមួយនៅរត់រហូតម៉ោងប្រាំកន្លះមើលតែគេចូលគេអោយចូលហូបបាយមើលតែហូបបបរហ្នឹងហាស!

ក៖ បាទ!

ខ៖ គេអោយចូលហូបបបរខ្ញុំអត់ចូលទេខ្ញុំគេចខ្ញុំរត់ទាល់ម៉ោងប្រាំបីប្រាំបួនយប់បានដល់ផ្ទះបានដល់កន្លែង។

ក៖ ឆ្ងាយហេសតា?

ខ៖ ឆ្ងាយ។

ក៖ ដីប៉ុន្មានគីឡូទៅ?

ខ៖ អើអត់ប៉ាន់ស្មានដឹងទេ។

ក៖ ប៉ុន្តែយើងរត់មួយថ្ងៃហេស?

ខ៖ រត់អត់ទេរត់តែបីបួនម៉ោងទេ។

ក៖ អូ៎បីបួនម៉ោងដែរហោស?

ខ៖ ប៉ុនរត់រហូតម៉ងហាសអត់មានឈប់ទេ។

ក៖ អូ៎!

ខ៖ រត់រហូតម៉ង។

ក៖ អូ៎ប្រឹងហាសតារួចចុះតាគិតថាម៉ោងការងារយើងធ្វើប៉ុន្មានម៉ោងទៅតាមួយថ្ងៃ?

ខ៖ សឹងតែថាតែម៉ោងប្រាំមួយទៅយើងចាប់ផ្ដើមចូលហើយ!

ក៖ ប្រាំមួយព្រឹកហោសតា?

ខ៖ ម៉ោងដប់មួយហូបបាយចឹងម៉ោងមួយចូលទៀតមិនគ្រាន់តែហូបបាយហើយចូលម៉ងមានឈប់សំរាកមានឈប់អីណាម៉េចដូចយើងឥឡូវ។

ក៖ អូ៎បាទតារួចចុះអើទាក់ទងពី..?

ខ៖ គ្រាន់តែហូបបាយហើយទាំងធ្វើការទៀតហើយ!

ក៖ អូ៎គេហៅអោយធ្វើការទៀតហោស?

ខ៖ បាទ! វ៉ៃអាគាំចូលធ្វើការទៀតហើយ!

ក៖ អូ៎បាទតាបាទរួចចុះយប់ឡើងតា?

ខ៖ យើងដាក់ធម្មតា។

ក៖ យើងអត់មានប្រជុំជួរប្រជុំអីទៀតណាហី?

ខ៖ ជួរហីជួនណាបើគេប្រញឹកមែនទែនរែកដីធ្វើទំនប់ទាល់ម៉ោងប្រាំបួនយប់ម៉ោងដប់យប់។

ក៖ បានយើងបានសំរាក?

ខ៖ បាទ! បានគេអោយសំរាក។

ក៖ ចឹងយើងមិនអស់កំលាំងហើយតាអត់បានធ្វើអីកើតទៀតទេចឹង?

ខ៖ អើធ្វើអីម្នាក់ៗអោយតែកុំអោយគេយកវ៉ៃចោលទៅ។

ក៖ កុំអោយតែគេយកទៅវ៉ៃចោលទេណេះតាណេះ?

ខ៖ ហ្នឹងហើយអោយរួចមួយគ្រាៗសិនទៅ។

ក៖ បាទតាបាទចុះគិតថាឪពុកម្ដាយរបស់តាគេអោយទៅណាទៅចឹង?

ខ៖ កាលជំនាន់អាពតឪពុកខ្ញុំស្លាប់ពីមុនអាពតវាចិតប្រាំ។

ក៖ អូ៎មុនប៉ុលពតទៀតហោស?

ខ៖ បាទ!

ក៖ រួចចុះ..?

ខ៖ មុនបានបានបន្តិចហ្នឹងគ្រាន់តែចិតប្រាំគ្រាន់តែចូលប៉ុលពតមុនគាត់ចូលមុនប៉ុន្មានថ្ងៃគាត់ស្លាប់។

ក៖ គេយកគាត់ទៅវ៉ៃចោល?

ខ៖​​ អត់ទេគាត់ជំងឺគាត់។

ក៖ អូ៎រួចចុះម្ដាយ?

ខ៖ ម្ដាយជំងឺដែរប៉ុនជំងឺជំនាន់អាពតកាលណុងគាត់អត់អីហូបពេកហាស!

ក៖ បាទ!

ខ៖ អត់មានពេលជំងឺគាត់។

ក៖ តែគាត់នៅឆ្ងាយពីយើងហីតាហេស?

ខ៖ ឆ្ងាយគេមិនអោយនៅជាមួយគា្នណាអាជំនាន់ណុង។

ក៖ បាទតារួចចុះអើបងៗតា?

ខ៖ បងគាត់អត់មូលគា្នបងខ្លះទៅនៅកងនោះបងខ្លះទៅអីណាណីណោះទៅអត់មានបែកគា្នគ្មាននៅជាមួយគា្នទេមានអោយនៅភូមិជាមួយគា្នទេ។

ក៖ តែលឺថាមានអ្នកស្លាប់បីនាក់ហេសតា?

ខ៖ បាទ!

ក៖ ស្លាប់ពីនាក់ហីនៅជំនាន់ប៉ុលពតណុង?

ខ៖ មកដល់បាទបាត់ខ្លួនហើយបងមួយណុងគាត់ធ្វើទាហ៊ានប៉ុលពតនិងធ្វើគាត់មានគេគាត់ត្រូវគ្រាប់ផ្លោង។

ក៖ អូ៎បាទតា!

ខ៖ ផ្លោងចំគេចុះហូបទឹកហូបអីនិងលឺតែគឹប្រាប់ដែរខ្ញុំមិនដឹងដែរ។

ក៖ អូ៎យើងអត់ដឹងផងហោសតា?

ខ៖ បាទ! លឺតែគេប្រាប់។

ក៖ ទាល់តែដាច់ហើយបានមានគេអ្នកធ្វើការជាមួយបានគេប្រាប់យើងចឹងហាសណេះតាណេះ?

ខ៖ អត់ទេនៅអាពតនៅជាមួយប៉ុលពតនៅឡើយតើប៉ុនគ្រាន់គេប្រាប់ថាបងស្លាប់បងអីចឹងទៅណាស់។

ក៖ អូ៎បាទតាបាទរួចចុះបងផ្សេងៗទៀតប៉ុន្តែអត់មានបងប្អូនណាជំលាសទៅផ្សេងណាហោសតានៅតែកំពង់ស្ពឺទាំងអស់ហីតាណេះ?

ខ៖ បាទ!

ក៖ អូ៎បាទតាបាទរួចចុះពេលណាដែរយើងដឹងថាដាច់ទៅតាដោយសារតែពេលដែរអើកងទ័ពយួនមកធ្វើម៉េចគេរត់ទៅប្រាប់យើងឬមួយក៏ម៉េចបានយលងដឹងថាដាច់ពេលហ្នឹង?

ខ​៖ គេដឹងតែនេះគេជំលាសយើងអោយយើងចេញអោយយើងចេញពីភូមិហ្នឹងទៅដូចថាឥឡូវគេរំដោះបានរំដោះអីយើងចង់ទៅណានៅណាអោយយើងទៅហ្នឹងទៅ។

ក៖ គេប្រាប់យើងហោស?

ខ៖ បាទ!

ក៖ រួចយើងយើងដើរមកផ្ទះវិញមក?

ខ៖ ដើរមកផ្ទះខ្ញុំមកនៅតាខ្មៅនេះតាំងពីចិតប្រាំបួនដែរតើ!

ក៖ អូចឹងមានន័យថាដាច់ប៉ុលពតយើងមកនៅតាខ្មៅហោសតា?

ខ៖ បាទ! ដើរតាំងពីកំពង់ស្ពឺមកដើររហូតដើរដេកដើរយប់ណាដេកហ្នឹង!

ក៖ ប៉ុន្មាននាក់ទៅ?

ខ៖ ខ្ញុំដើរមកតែពីរនាក់បងប្អូនបងទីគេបំផុតជូនមក។

ក៖ អូ៎!

ខ៖​​ អាបងខ្ញុំនៅតាខ្មៅគាត់ជូនមក។

ក៖ ដល់ពេលគាត់ជូនមកនៅតាខ្មៅហើយគាត់ទៅវិញទៅ?

ខ៖ បាទ!

ក៖ រួចយើងដើរប៉ុន្មានថ្ងៃទៅតា?

ខ៖ ដើរកាលណុងមានកំលាំងណាដើរ។

ក៖ យើងហេវហត់អស់កំលាំងហើយ?

ខ៖ បាទ! យើងហ្នឹងយប់ណាដេកហ្នឹង!

ក៖ រួចអង្ករ..?

ខ៖ ល្មមដើរមកដល់។

ក៖ រួចអង្ករអីយើងវេចកន្លែងមក?

ខ៖ សុំគេជួនណាសុំគេហូបតាមផ្លូវហ្នឹងទៅ។

ក៖ អូ៎ចឹងវេទនាណេះតាណេះ?

ខ៖ បាទ!

ក៖ រួចចុះតាគិតថានៅពេលដែរតាមកដល់តាខ្មៅធម្មតាយើងដាច់ប៉ុលពតយើងមិនមានការលំបាកម្ដងទៀតមែនអត់តា?

ខ៖ បាទ!

ក៖ ធ្វើស្រែរួមគា្នធ្វើស្រូវពេលហ្នឹងយើងធ្វើនៅណានៅតាខ្មៅណេះតាណេះ?

ខ៖ កាលណុងខ្ញុំមកបានធ្វើឈប់ធ្វើស្រែហើយទាល់ប៉ែត្រពីរបានខ្ញុំធ្វើការធ្វើស្រែប្រាំងជាមួយប្រពន្ធខ្ញុំនេះ។

ក៖ បាទតា!

ខ៖ បាទ! ធ្វើជាមួយគា្នហ្នឹងប៉ែត្រពីរប៉ែត្របីហ្នឹង!

ក៖ អូ៎ប៉ុន្តែពេលនិងយើងធ្វើនៅណានៅតាខ្មៅហ្នឹងហីតា?

ខ៖ បាទ! នៅតាខ្មៅហ្នឹង!

ក៖ ប៉ុន្តែ..?

ខ៖ នៅជិតផ្ទះសម្ដេចហ្នឹង!

ក៖ អាពេល..?

ខ៖ នៅកន្លែងសម្ដេចនៅហ្នឹង!

ក៖ បាទតាបាទ!

ខ៖ ហ្នឹងសម្ដេចនៅនិងម៉ងកាលពីមុនណែនេះខ្ញុំមេខ្ញុំនិងខ្ញុំនៅជាមួយគា្នមេខ្ញុំនិងអោយដីសម្ដេចដីអីនេះហ្នឹង!

ក៖ បាទតា!

ខ៖ ហើយធ្វើស្រែនៅកន្លែងសម្ដេចនៅរាល់ថ្ងៃហ្នឹង!

ក៖ បាទតាបាទ!

ខ៖ កន្លែងបន្ទាយហ្នឹង!

ក៖ រួចចុះតាគិតថាចឹងពេលដែរយើងដាច់ប៉ុលពតដំបូងៗហាសតាយើងធ្វើស្រែរួមគា្នមែនអត់តា?

ខ៖ អត់ទេដាច់ប៉ុលពតយើងមែនរួមគា្នណាធ្វើបានហូបទៅធ្វ់តាមរៀងៗខ្លួនតាមគ្រួសារ។

ក៖ អូ៎ចឹងមានន័យថាគេចែកគា្នចែកអីអោយយើងហើយហោស?

ខ៖ គ្មានទេគា្មនដីគា្មនអីទេ។

ក៖ យើងអត់មានស្រែ..?

ខ៖ យើងសុំគេធ្វើចឹងទៅ។

ក៖ អូ៎!

ខ៖ អាហ្នឹងខ្ញុំមកនៅតាខ្មៅធ្វើការនៅជាមួយថៅកែខ្ញុំ។

ក៖ បាទតាបាទ!

ខ៖ កាលណុងមាននេះហើយចូលធ្វើការណុងខ្ញុំធ្វើស្រែនៅកន្លែងសម្ដេចហ៊ុនសែនហ្នឹង!

ក៖ បាទតាបាទ!

ខ៖ គាត់អោយដីអោយអីហ្នឹងប៉ុនខ្ញុំដល់នេះទៅគាត់គ្មានដែរបានចែកអីអោយខ្ញុំមួយដុំទេខ្ញុំនៅតាំងពីបែកមកខ្ញុំនៅជាមួយគាត់រហូត។

ក៖ អូ៎បាទតាបាទរួចចុះអើតាគិតថាអើឆ្នាំណាតាការតាឆ្នាំប៉ែត្របួនហីតា?

ខ៖ ហ្នឹងហើយ!

ក៖ ឆ្នាំប៉ែត្របួនចុះនៅពេលដែរឆ្នាំប៉ែត្របួនហ្នឹងយើងចាប់ផ្ដើមការហើយយើងមានការលំបាកអីទៅតា?

ខ៖ មានលំបាកអីទេគ្រាន់តែយើងធ្វើនៅជាមួយគេយើងការហើយយើងទៅធ្វើការជាមួយគេវិញទៅ។

ក៖ អូ៎យើងការហើយយើងទៅធ្វើការជាមួយគេវិញទៀតហោស?

ខ៖ បាទ!

ក៖ ពីរនាក់ប្ដីប្រពន្ធចឹងទៅ?

ខ៖ បាទ! ប្រពន្ធខ្ញុំការហើយអត់បានទៅធ្វើទេធ្វើតែខ្ញុំតើ!

ក៖ គាត់នៅផ្ទះហាសណេះតាណេះ?

ខ៖ បាទ!

ក៖ អូ៎បាទតាប៉ុន្តែកាលតាការនិងអើគេនៅចាយកាក់ចាយលុយមួយរៀលពីររៀលនៅឡើយតើណេះតាណេះ?

ខ៖ ចាយកាក់និងចាយកាក់ចាយអង្ករ។

ក៖ នៅដូរអង្ករដូរអីនៅឡើយទេណេះតាណេះ?

ខ៖ ដូរអង្ករៗដូរនុំដូរអីហូបចឹងទៅ។

ក៖ អូ៎ចឹងកាលតាការនិងអើគេចងដៃជាអង្ករជាអីចឹងទៅមានដែរតើណេះតា?

ខ៖ អត់ទេខ្ញុំកាលនិងគេបបួលគេដែរខ្ញុំកាលការខ្ញុំអើបងប្អូនខាងប្រពន្ធខ្ញុំហើយបងប្អូនខាងខ្ញុំហ្នឹង!

ក៖ បាទតា!

ខ៖ យកតិចតួចអ្នកជិតខាងគេជួយហ្នឹង!

ក៖ អូ៎បាទតាបាទរួចចុះតាគិតថាដល់ពេលណាបានយើងចាប់ផ្ដើមរៀងសប្បាយជាងមុនបន្តិចទៅតាយើងមានអារម្មណ៍ថាយើងរៀងធូរហាស?

ខ៖ ធូរប៉ែត្រប្រាំពីរប៉ែត្រប្រាំបីនិងបានរៀងបាននេះបន្តិចយើងធ្វើការជាមួយគេនិងយើងដឹងដែរប៉ុនយើងហូបបរបូរណ៍។

ក៖ បាទតាបាទ!

ខ៖ សាច់ឈាមអីហូបបរបូរណ៍នៅកន្លែងខ្ញុំហ្នឹង!

ក៖ បាទ!

ខ៖ គេអោយហូបត្រី។

ក៖ អូ៎បាទតារួចចុះតាគិតថាចឹងចុះឆ្នាំឧន្តាក់តាឆ្នាំបោះឆ្នោតឧន្តាក់ដំបូងហោសឆ្នាំកៅបីហោសតា?

ខ៖ ណុងខ្ញុំនៅជាមួយគេនិងកន្លែងផ្ទះសម្ដេចកន្លែងសម្ដេចនៅនិងខ្ញុំធ្វើស្រែនៅហ្នឹងតើ!

ក៖ បាទតាប៉ុន្តែអានិងយើងរៀងធូរហើយណេះតាណេះ?

ខ៖ បាទ! ហ្នឹងជំនាន់ឧន្តាក់ខ្ញុំរៀងគ្រាន់បើ។

ក៖ យើងធ្វើ..?

ខ៖ ប៉ុនអត់ទាន់ក៏ជំនាន់ឧន្តាក់ក៏ខ្ញុំអត់ទាន់មានផ្ទះនៅខ្លួនឯងដែរខ្ញុំនៅតែជាមួយគេហ្នឹង!

ក៖ អូ៎បាទតា!

ខ៖ បាទ!

ក៖ ចឹងអើ..?

ខ៖​ ទាល់តែខ្ញុំការហើយបាននេះបានឆ្នាំប៉ុន្មានទេខ្ញុំមិនសូវចាំមិនសូវអីទេឆ្នាំណាបានខ្ញុំមានផ្ទះមានអីធ្វើផ្ទះធ្វើអីបាននៅខ្លួនឯង!

ក៖ ចឹងហោសតា?

ខ៖ បាទ!

ក៖ អូ៎!

ខ៖ ខ្ញុំបែកពីម៉ែក្មេកឪខ្ញុំទៅខ្ញុំធ្វើផ្ទះធ្វើអីនៅខ្លួនឯង!

ក៖ អាហ្នឹងយើងធូរស្រាលជាងមុន?

ខ៖ បាទ!

ក៖ ប៉ុន្តែកូនៗយើងប៉ុនៗណាទៅ?

ខ៖ វាមានធំមានតូចចឹងទៅ។

ក៖ ប៉ុន្តែកូនកើតអស់ហើយណេះតាណេះ?

ខ៖ នៅទេ។

ក៖ ទើបតែបានពីរបីនាក់ទេណេះតាណេះ?

ខ៖ បាទ!

ក៖ អូ៎បាទតាបាទរហូតដល់ឆ្នាំពីរពាន់ជាងយើងចាប់ផ្ដើមធូរម្ដងតិចៗយើងរៀងគ្រាន់ជាងមុនតិចណេះតាណេះ?

ខ៖ វាមិនគ្រាន់អីណាស់ណាប៉ុនយើងបានវាមិនសូវលំបាកដូចពីអាពត។

ក៖ អូ៎ចឹងណេះតា?

ខ៖ បាទ!

ក៖ អូ៎បាទតាបាទរួចចុះតាអើ..?

ខ៖ យើងដើរហើរទៅណាយើងមានស៊េរីភាពនៅមិនដូចនៅអាពតណា។

ក៖ ចឹង?

ខ៖ បាទ!

ក៖ បាទតាចុះតាគិតថាកាលពីក្មេងតាធ្លាប់មានគោលបំណងថាធំឡើងតាចង់ធ្វើអីមួយអត់តាដូចធ្វើពេទ្យធ្វើប៉ូលីសធ្វើទាហ៊ានធ្វើអីមួយតាធ្លាប់គិតអត់?

ខ៖ កាលណុងគ្មានអារម្មណ៍អីទេគ្រូអើយគ្មានទេ។

ក៖ អូ៎ដោយសារតែយើង..?

ខ៖ ចិត្តយើងមិនគិតចឹងនឹកឃើញថាមិនដឹងងាប់ថ្ងៃណា។

ក៖ ចឹងហោសតា?

ខ៖ បាទ!

ក៖ បាទតាបាទចុះតាគិតថាបើចៅមានសំនួរចុងក្រោយមួយបើសិនជាចង់អោយតាផ្ដែផ្ដាំទៅកូនចៅជំនាន់ក្រោយៗរបស់តាហាសតាមានពាក្យពេចន៍អីដែរចង់ផ្ដែផ្ដាំទៅពួកគាត់អត់តា?

ខ៖ មានពាក្យពេចន៍អីខ្ញុំទេមានថាយើងបានជំនាន់សម្ដេចនេះហើយយើងធូរធារយើងដឹងហូបគ្រប់គ្រាន់យើងមានឡានមានម៉ូតូជិះគ្រប់គ្រាន់ហើយយើងគួរណាដឹងគុណគាត់គាត់អ្នករំដោះយើង។

ក៖ បាទតាបាទត្រូវ!

ខ៖ ហ្នឹងដឹងគុណគាត់ទៅកុំអោយវេទនាដូចជំនាន់ខ្ញុំ។

ក៖ បាទតាបាទ!

ខ៖​ ស្រុកឥឡូវនេះយើងមានសម្ដេចមានអីរំដោះយើងមកបានរៀនរស់មានជីវិតដូចសព្វថ្ងៃដោយសារតែគាត់។

ក៖ អូ៎បាទត្រូវតា!

ខ៖ បាទ!

ក៖ រួចចុះតា..?

ខ៖ យើងមានម៉ូតូមានឡានម្នាក់ៗមាន..។

ក៖ ត្រូវតាត្រូវ!

ខ៖ បាទ! មានដល់ស្អីៗក្រុមហ៊ុនស្អីៗណាតាមយើងហើយយើងគួរដឹងគុណគាត់ទៅដូចជំនាន់ខ្ញុំវេទនាណាស់។

ក៖ អូ៎ចឹងហោសតា?

ខ៖ បាទ!

ក៖ ចុះតាគិតថាដូចជាតាធ្លាប់ផ្ដែផ្ដាំទៅកូនចៅថាអោយពួកគាត់ជៀសវៀងពីអំពើដែរអត់ល្អក្នុងសង្គម?

ខ៖ បាទ! កុំអោយមានអំពើអីចាក់ពីសង្គមយើងអោយយើងដើរតាមសម្ដេចអោយជាចំនួនទៅណាស់។

ក៖ បាទតា!

ខ៖ កុំអោយ..។

ក៖ លក្ខណៈថា..?

ខ៖ ​អំពើហឹង្សាអីរឿងប្រពន្ធកូនអីកុំអោយមានអោយសោះ។

ក៖ បាទតា!

ខ៖ តាំងពីថ្នាំញៀនពីស្អីនិងកុំអោយមាន។

ក៖ បាទតាបាទ!

ខ៖ បាទ!

ក៖ ដូចឆក់ប្លន់ ដូចជក់គ្រឿងញៀនអីហាសណេះតាណេះ?

ខ៖ បាទ! ឆក់ប្លន់កុំអោយមាន។

ក៖ យើងចេះតែប្រដែរប្រដៅកូនចៅហាសណេះតាណេះ?

ខ៖ បាទ!

ក៖ អូ៎បាទតាបាទចុះតាធ្លាប់មានគោលបំណង់ថាចង់អោយពួកគាត់ធ្វើអីតាមចៅៗអីធ្វើអីតាមតាដែរតាធ្លាប់មានគោលបំណងថាចង់រកស៊ីឬមួយក៏ធ្វើអីមួយចឹងហាសតាថ្លាប់ផ្ដែផ្ដាំទៅពួកគាត់តើណេះតា?

ខ៖ អាហ្នឹងហ្នឹងហើយខ្ញុំថាចឹងប៉ុនតែធំឡើងតាមជំនាញរបស់វាដូចតែវារកស៊ីធូរធារទៅវាចង់ធ្វើអីជំនាញរបស់វាវាចង់ធ្វើទាហ៊ានឬចង់ស្អីៗស្រែកតែវាទៅ។

ក៖ ត្រូវតាត្រូវ!

ខ៖ ជំនាញរបស់វាបាទ! ប៉ុនកុំអោយតែមានអំពើហឹង្សាមានរឿងឆក់ប្លន់មាន..។

ក៖ ជក់គ្រឿងញៀន?

ខ៖ បាទ! គ្រឿងញៀនអីកុំអោយមាន។

ក៖ អូ៎បាទតាបាទដោយសារ..?

ខ៖ បាទ! យើងរកស៊ីអោយមុខរបរយើងសុច្ចរឹតយើងរកស៊ីទៅកុំអោយតែមានអំពើស្អីរឿងឆក់ប្លន់រឿងអីនិងកុំអោយមាន។

ក៖ អូ៎បាទយើងចេះតែប្រដែរប្រដៅពួកគាត់រាល់ថ្ងៃហាសណេះតាណេះ?

ខ៖ បាទ! ខ្ញុំចេះតែប្រដែរប្រដៅកូនចៅខ្ញុំតែចឹង។

ក៖ អូ៎បាទតាបាទចុះតាគិតថាតាមានពាក្យពេចន៍អីដែរចង់ផ្ដាំផ្ញើរផ្សេងពីហ្នឹងទៀតអត់តា?

ខ៖ មានអីខ្ញុំមានតែពាក្យពេចន៍ប៉ុណ្ណឹងយើងដើរតាមគំរូរបស់សម្ដេចនិងយើងដូចថាយើងអោយយើងធ្វើតែល្អួទៅកុំអោយមានការឆក់ប្លន់ឬគ្រឿងញៀនមានអីការសំលាប់ការអីយើងចង់បានទ្រព្យរបស់គេកុំ។

ក៖ បាទតាបាទត្រូវ!

ខ៖ បាទ! កុំយើងរកស៊ីសម៉ាជីវ៉ូរបស់បានប៉ុន្មានយើងប៉ុណ្ណឹងកុំអោយមាន..។

ក៖ អូ៎!

ខ៖ អារឿងឆក់ប្លន់កុំអោយមានកាប់សំលាប់គេយករបស់គេយកមកស៊ីកុំ។

ក៖ បាទតាបាទត្រូវតា!

ខ៖ បាទ!

ក៖ ចឹងតាអត់មានអីតាមានតែប៉ុណ្ណឹងទេណេះតាណេះ?

ខ៖ បាទ! មានអីមានតែប៉ុណ្ណឹង!

ក៖ បាទ! ចឹងចុងក្រោយខ្ញុំអរគុណច្រើនតាដែរបានអោយខ្ញុំពិភាក្សាជាមួយតាទាក់ទងពីប្រវត្តិរបស់តាហើយការសម្ភាសទាំងអស់នេះខ្ញុំនិងដាក់ទៅក្នុងវេបសាយសាលាដើម្បីទុកអោយកូនចៅរបស់តាបានស្ដាប់បានដឹងបានលឺអ្វីដែរតាជជែកជាមួយខ្ញុំដើម្បីអោយពួកគាត់បានស្គាល់បានដឹងពីទៅថ្ងៃអនាគត់ចឹងហាសណាស់តា?

ខ៖ បាទៗ!

ក៖ បាទ! តាចឹងអើចុងក្រោយខ្ញុំសុំការអនុញ្ញាតិពិតាដើម្បីដាក់ការសម្ភាសទាំងអស់និងទៅក្នុងវេបសាយរបស់សាលាដើម្បីតំកល់ទុកអោយកូនចៅជំនាន់ក្រោយៗរបស់តាជាពិសេសចៅៗគាត់បានស្គាល់បានដឹងចឹងបានទេតា?

ខ៖ អាហ្នឹងស្រេចលោកគ្រូតើលោកគ្រូអត់អត់ទៅ។

ក៖ អូ៎តា!

ខ៖ ដាក់ៗទៅស្រេចលោកគ្រូ។

ក៖ ហ្នឹងអត់អីទេណេះតាណេះ?

ខ៖ បាទ!

ក៖ បើតាតាអត់ជាអីទេដោយសារតែទុកអោយចៅៗជំនាន់ក្រោយពួកគាត់បានស្គាល់នូវអ្វីដែរយើងប្រវត្តិរបស់យើងបានរៀបរាប់ណេះតាណេះ?

ខ៖ បាទ!

ក៖ បាទ! តាបាទចឹងអរគុណច្រើនតា។